I mars 2021 hadde en ny realityserie med Lunde premiere. I serien gjennomgikk Lunde 11 dager med opplæring i politiyrket. Serien ble publisert på TV 2 Play. Før premiere fremmet flere politistudenter kritikk mot serien; de reagerte på at Lunde fikk komme inn på Politihøgskolen, mens de selv måtte ha undervisning hjemmefra på grunn av restriksjonene i Norge under koronaviruspandemien. Politihøgskolens begrunnelse for å slippe Lunde og fjernsynsteamet inn på skolen, var at skolen ønsket å øke rekruttering og forståelse for videreutdanning i politiet. Lunde sa at hun hadde fått mange positive kommentarer fra politistudenter.